32002D0061
L 024/59
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 януари 2002 година
за изменение на Решение 2001/634/ЕО относно определяне на специални условия за внос на рибни продукти с произход от Гвинея
(нотифицирано под номер С(2001) 4868)
(текст от значение за ЕИП)
(2002/61/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на ветеринарно-санитарните условия за производството и пускането на пазара на рибни продукти (1), последно изменена с Директива 97/79/ЕО (2), и по-специално член 11, параграф 5 от нея,
като има предвид, че:
(1)
Съгласно Решение 2001/634/ЕО на Комисията от 16 август 2001 г. за определяне на специални условия, регулиращи вноса на рибни продукти, които произхождат от Гвинея (3), „Direction nationale des pêches maritimes (DNPM) du Ministère de la pêche et de l'aquaculture“ е признат за компетентния орган в Гвинея, който проверява и сертифицира, че рибните продукти и продуктите от аквакултури отговарят на изискванията на Директива 91/493/ЕИО.
(2)
След преструктуриране на гвинейската администрация, компетентен орган за издаване на здравни сертификати за рибни продукти стана „Service Industries et asuurance qualité des produits de la pêche et de l'aquaculture (SIAQPPA) du Ministère de la pêche et de l'aquaculture“. Тази нов орган има възможност да проверява ефективно прилагането на действащото законодателство.
(3)
Следва също да се измени забраната за преработка, предвидена в член 2, точка 1 от това решение, за да се разрешат някои операции, целящи да се избегне заразяването на рибните продукти, а именно махането на главите и на вътрешностите.
(4)
Освен това изменението на списъка на предприятията с процедурата по член 5 от Решение 95/408/ЕО на Съвета от 22 юли 1995 г. относно условията за изготвяне за преходен период на временни списъци на предприятията в трети страни, от които държавите-членки имат право да внасят някои продукти от животински произход, рибни продукти и живи двучерупчести мекотели (4), последно изменено с Решение 2001/4/ЕО (5), се разрешава за измененията, които се отнасят до заличаване на предприятия или кораби, или до промени в имената, но не и за добавяне на нови предприятия или кораби.
(5)
Решение 2001/634/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Решение 2001/634/ЕО на Комисията се изменя, както следва:
1.
Член 1 се заменя със следния текст:
„Член 1
„Service Industries et asuurance qualité des produits de la pêche et de l'aquaculture (SIAQPPA) du Ministère de la pêche et de l'aquaculture“ е компетентният орган в Гвинея, който проверява и сертифицира, че рибните продукти и продуктите от аквакултури отговарят на изискванията на Директива 91/493/ЕИО.“
2.
В член 2, точка 1 се заменя със следния текст:
„1.
Продуктите не са подложени на никаква друга обработка или преработка освен махане на главите и вътрешностите, охлаждане или замразяване.“
3.
В член 3, параграф 2 се заменя със следния текст:
„2. На сертификатите трябва да фигурират името, качеството и подписът на представител на SIAQPPA, както и официалният печат на SIAQPPA в цвят, различен от този на останалата част от сертификата.“
4.
Член 5 се заменя със следния текст:
„Член 5
1. Приложение Б може да бъде изменено само след резултатите от инспекция на място.
2. Чрез дерогация от параграф 1, приложение Б може да бъде изменено съобразно процедурата, предвидена в Решение 95/408/ЕО за промяна в името или за заличаване на предприятия и кораби, включени в списъка в настоящото приложение.“
5.
Приложение А се заменя с приложение А към настоящото решение.
6.
Приложение Б се заменя с приложение Б към настоящото решение.
Член 2
Това решение влиза в сила на тридесетия ден след датата на публикуването му в Официален вестник на Европейските общности.
Член 3
Адресати на настоящото решение са държавите-членки.
Съставено в Брюксел на 23 януари 2002 година.